དམངས་ཁྲོད་རྩོམ་རིག་གི་གསར་རྩོམ་གྱི་ངོ་བོ་ནི་ཐེངས་གཅིག་ལ་ལེགས་པར་འགྲུབ་པའམ་དཀའ་བ་སྤྱོད་ཐེངས་གཅིག་གིས་འགྲུབ་པར་འགྱུར་བ་ཞིག་མིན་ལ།ནམ་ཡང་འགྱུར་བ་མེད་པར་གཏན་ཆགས་ཀྱི་རྣམ་པ་ཞིག་ཀྱང་མི་ལྡན་པར།ལོ་རྒྱུས་ཀྱི་ཆུ་རྒྱུན་རིང་མོ་དང་འགྲོགས་ནས་ཁྱབ་གདལ་དུ་འགྲོ་བའི་བརྒྱུད་རིམ་ཁྲོད་དུ།རྒྱུན་ཆད་མེད་པར་འགྱུར་ལྡོག་འབྱུང་བཞིན་ཡོད།དམངས་ཁྲོད་རྩོམ་རིག་གི་གཞན་འགྱུར་རང་བཞིན་ནི་མང་ཚོགས་ཀྱི་ངག་ཐོག་ནས་གསར་རྩོམ་དང་ཁྱབ་གདལ་བྱེད་སྐབས་བྱུང་བ་མ་གཏོགས་ད་དུང་ཕྱི་རོལ་ཡུལ་གྱི་རྒྱུ་རྐྱེན་གཞན་དག་ཀྱང་ཡོད་དེ།